[pic] | EUROOPAN KOMISSIO |

Bryssel 10.11.2010

KOM(2010) 657 lopullinen

KOMISSION TIEDONANTO

Uusien henkilöautojen rekisteröintiä koskevien tietojen seurannasta ja ilmoittamisesta

KOMISSION TIEDONANTO

Uusien henkilöautojen rekisteröintiä koskevien tietojen seurannasta ja ilmoittamisesta

1. Johdanto

Päästönormien asettamisesta uusille henkilöautoille osana yhteisön kokonaisvaltaista lähestymistapaa kevyiden hyötyajoneuvojen hiilidioksidipäästöjen vähentämiseksi 23 päivänä huhtikuuta 2009 annetun asetuksen (EY) 443/2009[1] 8 artiklan mukaisesti jäsenvaltioiden on joka vuosi kerättävä tietyt uusia henkilöautoja koskevat tiedot ja toimitettava ne komissiolle. Kyseisiä tietoja käytetään perustana määritettäessä CO2-päästötavoitteita uusien henkilöautojen valmistajille. Lisäksi niitä käytetään arvioitaessa, saavuttavatko valmistajat kyseisiä tavoitteita. Jotta voidaan varmistaa jäsenvaltioiden toimittamien tietojen johdonmukaisuus, on tarpeen yhdenmukaistaa mahdollisimman pitkälle tietojen keräämistä ja raportointia koskevat säännöt. Tällä tiedonannolla sekä komission asetuksella K(2010)7652, joka koskee uusien henkilöautojen rekisteröintiä koskevien tietojen seurantaa ja ilmoittamista Euroopan parlamentin ja neuvoston asetuksen (EY) N:o 443/2009 mukaisesti, helpotetaan tietojen keräämistä, toimittamista ja arvioimista kertomalla siitä, miten komissio tulkitsee asetuksen (EY) 443/2009 säännöksiä ja antamalla jäsenvaltioille ohjeita toimitettavista tiedoista sekä ilmoittamisessa käytettävästä muodosta. Lisäohjeita annetaan tilanteen mukaan.

2. Tiedot

2.1 Tietolähteet

Tärkeimmät lähteet, joita jäsenvaltiot käyttävät tietojen keräämiseen, ovat vaatimustenmukaisuustodistukset tai, jos niitä ei käytetä ajoneuvon rekisteröintiin, tyyppihyväksyntäasiakirjat. Koska tyyppihyväksyntäasiakirjat voivat sisältää arvojen vaihteluvälejä, jäsenvaltioiden on varmistettava, että tyyppihyväksyntäasiakirjoista saadut tiedot ovat riittävän tarkkoja ja vastaavat vaatimustenmukaisuustodistuksessa annettuja tietoja.

On huomattava, että ajoneuvojen rekisteröintiasiakirjoista 29 päivänä huhtikuuta 1999 annetussa neuvoston direktiivissä 1999/37/EY[2] tarkoitetulla rekisteröintitodistuksella ei voida korvata vaatimustenmukaisuustodistusta ajoneuvojen rekisteröintiä varten. Rekisteröintitodistus myönnetään ainoastaan sen jälkeen, kun ajoneuvo on rekisteröity.

2.2 Valmistajien luettelo

Tietoja on seurattava ja toimitettava valmistajakohtaisesti. On tärkeää, että valmistaja on selvästi tunnistettavissa[3] ja erotettavissa merkistä[4]. On kuitenkin selvää, että kun toimivaltaiset viranomaiset kirjaavat valmistajan nimen vaatimustenmukaisuustodistukseen tai tyyppihyväksyntäasiakirjoihin kansallisen nimityksen mukaan, sekä nimissä että kirjoitustavassa on eroja.

Jotta voidaan yhdenmukaistaa valmistajien tunnistetiedot, vahvistetaan yhteinen luettelo valmistajien nimistä ja valmistajatunnuksista (WMI, World Manufacturer Identifier). Jäsenvaltioiden on käytettävä tätä luetteloa rekisteröinnin perustana kuten asetuksen K(2010)7652 8 artiklan 2 kohdassa säädetään. Koska asetusta (EY) 443/2009 sovelletaan sekä EU:ssa että EU:n ulkopuolella toimiviin valmistajiin, mitään eroa ei voida tehdä valmistajan sijaintipaikan perusteella. Kuitenkin asetuksen K(2010)7652 7 artiklan mukaan voidaan tehdä poikkeus, jos yksittäistä ajoneuvoa koskevat tiedot perustuvat pienten sarjojen kansalliseen tyyppihyväksyntään tai yksittäiseen tyyppihyväksyntään. Näissä tapauksissa jäsenvaltioiden ei tulisi käyttää valmistajien nimiä vaan kyseisessä artiklassa tarkoitettuja nimikkeitä.

Valmistajien yhdenmukaisilla tunnistetiedoilla on merkitystä myös yhteenliittymien muodostamisen kannalta (asetuksen (EY) N:o 443/2009 7 artikla). Yhteenliittymien avulla valmistajat voivat saavuttaa yhteisen päästötavoitteen. Koska yhteenliittymät voivat vaihdella ajan myötä, tiedot olisi kerättävä kaikilta yhteenliittymään osallistuvilta valmistajilta. Yhteenliittymän keskimääräiset hiilidioksidipäästöt lasketaan koko EU:n osalta.

2.3 Tietoja koskevat vaatimukset

Jäsenvaltioiden toimivaltaiset viranomaiset ilmoittavat kaikki tiedot asetuksen 443/2009 liitteen II mukaisesti. Mikäli rekisteröinnin perusteena käytetystä lähteestä puuttuu tietoja, toimivaltaisten viranomaisten olisi pyydettävä valmistajia täydentämään tietoja. Toimivaltaisten viranomaisten velvollisuutena on varmistaa, että kaikki tarvittavat tiedot ovat käytettävissä ajoneuvoja rekisteröitäessä. Jos ajoneuvoa koskevat tiedot perustuvat pienten sarjojen kansalliseen tyyppihyväksyntään tai yksittäiseen tyyppihyväksyntään, vaaditaan ainoastaan rekisteröintien määrä. Loput tiedoista voidaan toimittaa vapaaehtoisesti.

2.4 Raportointi kahdella polttoaineella toimivien ajoneuvojen ja monipolttoaineajoneuvojen rekisteröinneistä

On seurattava tiiviisti sitä, miten markkinoille tuodaan kahdella polttoaineella toimivia ajoneuvoja ja monipolttoaineajoneuvoja (flexifuel-ajoneuvojen), joissa voidaan käyttää vaihtoehtoisia polttoaineita, kuten kestävää E85-polttoainetta, biodieseliä tai vetyä bensiinin ja dieselpolttoaineen lisäksi.

Asetus (EY) N:o 443/2009 ei tällä hetkellä sisällä kaikkien näissä ajoneuvoissa käytettävien vaihtoehtoisten polttoaineiden seurantaa. Tämä johtuu muun muassa siitä, että on CO2-päästöjä, joita ei vielä mitata. Kun kahdella polttoaineella toimivissa ajoneuvoissa käytetään etanolipolttoainetta (E85), CO2-päästöt mitataan. On kuitenkin selvää, että mainitun asetuksen 6 artiklassa säädettyjä menetelmiä, joiden avulla voidaan ottaa huomioon polttoaineen CO2–arvo, on parannettava, jotta voidaan saada selville kyseisten ajoneuvojen todelliset CO2-päästöt. Tämän vuoksi olisi laadittava uudet menetelmät, joiden avulla voidaan arvioida täsmällisesti sitä, millaisia CO2-päästöjen vähennyksiä voidaan saada, kun käytetään kahdella polttoaineella toimivia ajoneuvoja ja monipolttoaineajoneuvoja, joissa voidaan käyttää vaihtoehtoisia polttoaineita, kuten kestävää E85-polttoainetta, biodieseliä tai vetyä. Komissio laatii osana tammikuussa 2013 tehtävää asetuksen (EY) N:o 443/2009 tarkistusta kyseiset menetelmät, joilla lasketaan kahdella polttoaineella toimivien ajoneuvojen ja monipolttoaineajoneuvojen todelliset CO2-päästöt. Koska etukäteen ei voida tietää, mitä polttoainetta kahdella polttoaineella toimivissa ajoneuvoissa ja monipolttoaineajoneuvoissa tosiasiassa käytetään, menetelmissä on otettava huomioon jäsenvaltioissa myytävien eri polttoaineiden saatavuus ja ominaisuudet.

Polttoaineen myyntiä koskevat tiedot saadaan bensiinin ja dieselpolttoaineiden laadusta ja neuvoston direktiivin 93/12/ETY muuttamisesta annetun Euroopan parlamentin ja neuvoston direktiivin 98/70/EY nojalla laadittavista kertomuksista[5]. Ennen kuin menetelmä otetaan käyttöön, olisi muutettava direktiiviä 98/70/EY siten, että jäsenvaltiot voivat ilmoittaa eri vaihtoehtoisten polttoaineiden myyntiä koskevat tiedot. Ensisijaisesti olisi toimitettava yhdenmukaisia ja tarkkoja myyntitietoja E85-polttoaineesta, joka täyttää uusiutuvista lähteistä peräisin olevan energian käytön edistämisestä sekä direktiivien 2001/77/EY ja 2003/30/EY muuttamisesta ja myöhemmästä kumoamisesta annetussa direktiivissä 2009/28/EY[6] sekä direktiivissä 98/70/EY säädetyt kestävyyskriteerit.

3. TIEDONSIIRTO

Jotta voidaan varmistaa nopea ja tehokas viestintä toimivaltaisten viranomaisten, valmistajien ja komission välillä, suositellaan, että toimivaltaiset viranomaiset, jotka on nimetty asetuksen (EY) N:o 443/2009 8 artiklan 7 kohdan mukaisesti ja jotka ovat vastuussa tiedonsiirrosta, nimeävät vähintään kaksi virkamiestä yhteyshenkilöiksi ja ilmoittavat komissiolle heidän nimensä ja yhteystietonsa. Näiden virkamiesten tulisi käyttää CDR-järjestelmää (Central Data Repository)[7].

Jotta ilmoitusten katsottaisiin täyttävän asetuksen (EY) N:o 443/2009 8 artiklassa säädetyt raportointivaatimukset, jäsenvaltioiden olisi ilmoitettava komissiolle tietojen syöttämisestä CDR-järjestelmään lähettämällä sähköpostiviesti osoitteeseen EC-CO2-LDV-IMPLEMENTATION@ec.europa.eu sekä kopio viestistä osoitteeseen CO2-monitoring@eea.europa.eu. Tietoja säilytetään Euroopan ympäristökeskuksen komission puolesta hallinnoimassa tietokannassa. Tietokannan tulisi olla yleisön käytettävissä internetin kautta.

Jotta voidaan varmistaa se, että tiedot ovat nopeasti valmistajien käytettävissä, jäsenvaltiot voivat siirtää kaikki kunkin kalenterivuoden ensimmäistä neljää kuukautta koskevat tiedot heti kun kyseiset tiedot ovat käytettävissä alustavassa muodossa. Jäsenvaltioiden on joka tapauksessa varmistettava kaikki tiedot ja lähetettävä ne kunkin kalenterivuoden helmikuun 28. päivään mennessä.

Jos toimitetaan alustavia tietoja ennen pakollista määräaikaa, komissio pyrkii alustavasti laskemaan ja saattamaan kyseessä olevien valmistajien saataville rekisteröityjen uusien henkilöautojen määrän ja niiden CO2-päästöt jäsenvaltioissa. On huomattava, että komissio ei vahvista näitä laskelmia ennen asetuksen (EY) N:o 443/2009 8 artiklan 5 kohdassa säädettyä päivää.

3.1 Muoto

Tiedot olisi siirrettävä käyttäen kahta erillistä .xml-tiedostoa, joista yksi sisältää seurantatiedot ja yksi kaikki komission asetuksen (EY) N:o 443/2009 liitteessä II määritetyt tiedot. Lisäeritelmiä .xml-tiedostoista annetaan internetissä julkaistavissa ohjeissa.

3.2 Varmentaminen

Kukin jäsenvaltio voi riippumattomasti varmentaa tiedot ja .xml-koodin. CIRCA-sivustolla[8] esitetään kuitenkin tekstitiedoston muodossa rakenne, jota olisi käytettävä laadun varmistamiseen ennen kuin lähetetään tiedot kyseessä olevalta raportointivuodelta.

4. Keskimääräisten päästöjen laskeminen

Jotta voidaan ottaa huomioon asetuksen (EY) N:o 443/2009 4 artiklassa esitetyt vaiheittaiset prosentuaaliset osuudet laskettaessa keskimääräisiä CO2 -päästöjä valmistajia kohti, mukaan luettuina asetuksen (EY) N:o 443/2009 11 artiklan 1 ja 4 kohdassa tarkoitetut valmistajat, on tarpeen valita ajoneuvot niiden CO2-päästöjen mukaisesti. Keskimääräisten päästöjen laskelmiin valitaan ajoneuvoista ne, joilla on alhaisimmat päästöt, 4 artiklassa esitettyihin prosenttiosuuksiin saakka.

Päästöjä alennetaan tilanteen mukaan 6 artiklassa esitetyllä prosenttiosuudella sekä innovatiivisten teknologioiden avulla saavutetuilla säästöillä, jotka komissio hyväksyy 12 artiklan sekä myöhemmin vahvistettavien yksityiskohtaisten säännösten mukaisesti.

Laskettaessa keskimääräisiä CO2-päästöjä on otettava huomioon 5 artiklassa tarkoitettuun luokkaan kuuluvat autot.

Määrittäessään päästöjä valmistajakohtaisten keskimääräisten CO2-päästöjen laskemista varten komissio soveltaa asetuksen (EY) N:o 443/2009 asiaa koskevia säännöksiä seuraavassa järjestyksessä:

Ajoneuvojen valitseminen laskelmia varten

(a) 6 artikla: kalenterivuodet vuoteen 2015 saakka (vuosi 2015 mukaan luettuna): sovelletaan CO2-päästöjen vähennystä niiden henkilöautojen CO2-päästöihin, joissa voidaan käyttää E85-polttoainetta, jos jäsenvaltio täyttää asetuksen (EY) N:o 443/2009 6 artiklassa esitetyt vaatimukset;

(b) 12 artikla yhdessä 13 artiklan 3 kohdan toisen alakohdan kanssa: vähennetään päästöistä innovatiivisten teknologioiden avulla saavutetut hiilidioksidisäästöt komission hyväksymien yksityiskohtaisten säännösten mukaisesti;

(c) 4 artikla: kalenterivuodet vuoteen 2014 saakka (vuosi 2014 mukaan luettuna): lajitellaan uusien henkilöautojen rekisteröinnit niiden a) ja b) kohdan mukaisista laskelmista saatavien CO2-päästöjen mukaisesti ja valitaan keskimääräisten CO2-päästöjen laskelmiin ajoneuvoista ne, joilla on alhaisimmat päästöt, asetuksen (EY) N:o 443/2009 4 artiklan toisessa alakohdassa tarkoitettuun prosenttiosuuteen saakka;

Keskimääräisten CO 2 -päästöjen laskeminen

(d) 5 artikla: kalenterivuodet vuoteen 2015 saakka (vuosi 2015 mukaan luettuna) ja ne autot, joiden CO2-päästöt ovat alle 50 g CO2/km: kerrotaan kyseisten autojen CO2-päästöt asetuksen (EY) N:o 443/2009 5 artiklassa esitetyllä kertoimella;

(e) 5 artikla: kalenterivuodet vuoteen 2015 saakka (vuosi 2015 mukaan luettuna) ja ne autot, joiden hiilidioksidipäästöt ovat alle 50 g CO2/km: kerrotaan kyseisissä autoissa innovatiivisten teknologioiden avulla saavutetut hiilidioksidisäästöt asetuksen (EY) N:o 443/2009 5 artiklassa esitetyllä kertoimella;

(f) 12 artikla yhdessä 13 artiklan 3 kohdan toisen alakohdan kanssa: määritetään innovatiivisten teknologioiden avulla saavutetut hiilidioksidisäästöt laskemalla keskimääräiset hiilidioksidisäästöt tietyn valmistajan osalta niiden säästöjen perusteella, joka on määritetty kaikkien kyseiseen valmistajaan liittyvien, valittujen henkilöautojen vaatimustenmukaisuustodistuksessa, ottaen huomioon e kohta. Niiden ajoneuvojen säästöjen, joihin ei ole asennettu innovatiivista teknologiaa, katsotaan olevan 0 g/km CO2. Jos innovatiivisten teknologioiden avulla saavutetut hiilidioksidisäästöt ylittävät asetuksen (EY) N:o 443/2009 12 artiklan 1 kohdassa tarkoitetun arvon, sovelletaan 12 artiklan 1 kohdassa esitettyä arvoa;

(g) Lasketaan keskimääräiset CO2-päästöt ottaen huomioon d kohta ja vähennetään f kohdan mukaisesti määritetty arvo.

Esimerkiksi jos valmistajalla seuraavassa tilanteessa:

Rekisteröintien lukumäärä | CO2-päästöt | Innovatiivisten teknologioiden avulla saavutetut hiilidioksidisäästöt | Superbonus-kerroin vuonna 2012 |

2 | 45 | 2 | 3,5 |

10 | 51 | 4 | 1 |

53 | 131 | 0 | 1 |

10 | 160 | 10 | 1 |

28 | 200 | 20 | 1 |

On seuraavat innovatiivisten teknologioiden avulla saavutetut hiilidioksidisäästöt

Vuonna 2012, (2*2*3,5 + 10*4) / (2*3,5 + 10 + 53) = 0,7714

Vuonna 2013, (2*2*3,5 + 10*4 + 10*10) / (2*3,5 + 10 + 53 + 10) = 1,925

Sen keskimääräiset CO2-päästöt ovat

Vuonna 2012, [(2*45*3,5 + 10*51 + 53*131) / 70] – 0,7714 = 110,2

Vuonna 2013, [(2*45*3,5 + 10*51 + 53*131 + 10*160) / 80) – 1,925 = 115,175

4.4 Keskimääräisen massan laskeminen

Kun komissio laskee keskimääräistä massaa päästötavoitteen määrittämiseksi valmistajille liitteessä I esitettyä kaavaa käyttäen, se ottaa huomioon kaikki henkilöautot soveltamatta asetuksen (EY) 443/2009 4 ja 5 artiklaa.

5. Yhteenliittymien muodostaminen

Asetuksen (EY) N:o 443/2009 7 artiklan mukaan valmistajat voivat muodostaa yhteenliittymän. Kyseisen artiklan 5 ja 6 kohdassa määritetään kahdenlaisia yhteenliittymiä. Artiklan 5 kohdassa viitataan avoimiin yhteenliittymiin, jotka kuka tahansa valmistaja voi muodostaa joko samassa sidosryhmässä olevien valmistajien ryhmässä tai sen ulkopuolella. Näihin yhteenliittymiin voi halutessaan liittyä kuka tahansa valmistaja, jos artiklan 5 kohdassa mainitut edellytykset täyttyvät.

Yhteenliittymiä, joissa mukana olevat valmistajat kuuluvat samaan sidossuhteessa olevien valmistajien ryhmään, voidaan pitää suljettuina yhteenliittyminä ja ne kuuluvat 7 artiklan 6 kohdan soveltamisalaan. Valmistajien, jotka kuuluvat samaan sidossuhteessa olevien valmistajien ryhmään, on saavutettava erilliset tavoitteet, paitsi jos ne kuuluvat suljettuun yhteenliittymään.

Valmistajien on osoitettava asetuksen K(2010)7652 9 artiklan mukaisesti, että ne täyttävät suljetun yhteenliittymän muodostamisen edellytykset, ja niiden olisi toimitettava nämä tiedot sähköpostiosoitteeseen EC-CO2-LDV-IMPLEMENTATION@ec.europa.eu.

Komissio pitää vuotta, jona yhteenliittymästä ilmoitetaan, ensimmäisenä vuotena, jona yhteenliittymäjärjestelyt ovat voimassa. Viimeinen vuosi, jona yhteenliittymäjärjestelyjä sovelletaan, on vuosi, joka edeltää sitä vuotta, jona ilmoitetaan yhteenliittymäjärjestelyn päättymisestä.

[pic][pic][pic]

[1] EUVL L 140, 5.6.2009, s. 1.

[2] EYVL L 138, 1.6.1999, s. 57.

[3] Vaatimustenmukaisuustodistuksen kohta 0.5 ja asetuksen 443/2009/EY 3 artiklan c kohta: "valmistajalla" tarkoitetaan henkilöä tai tahoa, joka vastaa hyväksyntäviranomaiselle kaikista EY:n tyyppihyväksyntämenettelyyn liittyvistä seikoista direktiivin 2007/46/EY mukaisesti samoin kuin tuotannon vaatimustenmukaisuuden varmistamisesta."

[4] Vaatimustenmukaisuustodistuksen kohta 0.1 ja direktiivin 2007/46/EY liite I: ”merkki (valmistajan toiminimi)”. Päätöksen 1753/200/EY 2 artiklan 5 kohta: "merkillä" tarkoitetaan ”valmistajan tavaramerkkiä, joka on ilmoitettu vaatimustenmukaisuustodistuksessa ja tyyppihyväksyntäasiakirjassa”.

[5] EYVL L 350, 28.12.1998, s. 58.

[6] EUVL L 140, 5.6.2009, s. 16.

[7] http://cdr.eionet.europa.eu/

[8] http://circa.europa.eu/Members/irc/env/gge_ldv/library